In nomine sancte et individue Trinitatis. Guido, Dei gracia Senonensis archiepiscopus. Notum fieri volumus omnibus, tam futuris quam presentibus, quod Lambertus Surdus, de Sancto-Florentino, et soror ejus Emmelina, dederunt in elemosinam Deo et ecclesie Pontiniacensi octo arpenta pratorum que sita sunt apud grangiam de Champtrove. Quorum pratorum sex arpenta sita sunt ante eandem grangiam; alia vero duo arpenta sita sunt alibi non longe a grangia, apud locum in quo est Cesta. Hujus rei gracia, acceperunt a monachis Pontiniacensibus, de beneficio Pontiniacensis ecclesie, predictus Lambertus et soror ejus Emmelina, XLV libras Pruviniensium. Lambertus autem in manu nostra, fide sua firmavit hoc ipsum predicte ecclesie, ubicumque necesse fuerit, jure contra omnes se garantire. Hoc laudaverunt, in presencia nostra, Ermengardis, uxor Lamberti, et filius ejus Reinaudus, quem tunc solum habebat, et Joscelinus, frater Lamberti, et Isabel et Petronilla, sorores predicte Emmelinæ et sepedicti Lamberti. Hujus rei testes sunt: Hugo, abbas Deiloci; Herveius, canonicus et cellararius Autisiodorensis; Galterius, cappellanus noster; Stephanus de Curtiniaco; Vitalis, decanus de Regniaco; Simon, decanus de Hebrola; Galerannus, cappellanus de Venisiaco; Odo, cappellanus de Boolei; Bouchardus de Seleniaco; Symon et Herbertus, filii Seguini de Sancto-Florentino; Hugo Garra; Isambardus Barate. De monachis Pontiniacensibus affuerunt Durannus, grangiarius; Johannes, cellararius; Milo de Regniaco. Hoc autem ut ratum maneat et inconcussum, presentis scripti attestacione confirmari fecimus et sigilli nostri impressione muniri. Actum est illud, in presencia nostra, in nemore de Maurepast, anno Incarnationis dominice Mº Cº LXXXº IIº. — Data per manum magistri Petri.